Is-Sibt, 21 ta' Lulju 2018: Omelija waqt Quddiesa mal-Arċisqof ta' Turin, bħala parti mill-proġett ta' evanġelizzazzjoni tal-Komunità Abramo bl-isem ta' 'L-Akbar Imħabba'. L-omelija tal-Arċisqof Charles J. Scicluna – Fil-knisja tal-Erwieħ, Ħal Tarxien Ippermettuli fil-bidu ta' din l-omelja, f'dil-knisja sabiħa, nirringrazzja lill-Arċisqof ta' Turin, Mons. Cesare Nosiglia, talli kkonċeda din il-kopja awtentika tal-Liżar ta' Kristu li qed tkun meqjuma hawnhekk. Illum fl-Evanġelju li għadna kemm smajna, il-Mulej iħares lejn kotra kbira ta' nies u jitħassarhom. Il-qalb tiegħu tagħraf li kienu qishom nagħaġ bla ma għandhom ragħaj u nesa l-mistrieħ li xtaq jieħu mad-dixxipli tiegħu u beda jgħallimhom ħafna ħwejjeġ (ara Mk 6, 30-32). Fit-Tieni Qari smajna lill-Appostlu Missierna jitkellem dwar is-salib ta' Ġesù bħala l-mediċina għall-firda ta' bejnietna: "Jħabbibhom it-tnejn ma' Alla f'ġisem wieħed permezz tas-salib li bih qered il-mibegħda ta' bejniethom" (Ef 2:16). Meta aħna nħarsu lejn is-Sindone li aħna l-Malitn nafuha bħala l-Liżar ta' Kristu, u naraw il-marki tal-passjoni ta' Ġesù u l-wiċċ seren tiegħu, niftakru fil-ħlas li l-Mulej ħallas biex jeqred id-dnub mill-qalb tagħna u jeqred ukoll il-mibegħda li tkissirna. San Pawl jgħidilna: "Kristu hu s-sliem tagħna, hu, li minna t-tnejn għamel poplu wieħed, billi ġarraf il-ħajt li kien jifridna—il-mibegħda ta' bejnietna—u ħassar bis-sagrifiċċju ta' ġismu l-Liġi bil-kmandamenti u l-preċetti tagħha" (Ef 2, 14-15). Il-Mulej ħassar il-liġi tal-kundanna bis-sagrifiċċju ta' ġismu u l-immaġini li għandna fil-kappella laterali hija propju l-immaġini tal-ġisem ta' Ġesù mimli pjagi għalina; hija l-immaġini mhux biss tas-salib imma wkoll tal-qawmien mill-imwiet. "Ġie jħabbar is-sliem" (Ef 3:17). Permezz tiegħu aħna għandna spirtu wieħed, bi spirtu wieħed id-dħul għal għand il-Missier". Għaliex is-Sindone, il-iżar ta' Kristu, b'dik l-immaġini, mhijiex biss immaġini tal-passjoni u l-mewt ta' Ġesù, imma wkoll immaġini tal-qawmien tiegħu mill-imwiet. Hija dik il-bieb li l-Mulej minnu daħal għal għand il-Missier. Meta nikkontemplaw id-daqqiet tal-frosta fuq il-ġisem għażiż ta' Ġesù, il-pjagi tal-imsiemer u tad-daqqa tal-lanza, u l-marki tal-kuruna tax-xewk, għandna nifhmu kemm kienet ħarxa u tremenda t-tbatija tal-Mulej. Huwa kollu lingwaġġ ta' mħabba li ħafna drabi aħna nsibuha diffiċli biex nifhmu u biex ngħixu, imma l-Mulej, waqt li nikkontemplaw din l-ikona ta' mħabba, qiegħed jistedinna biex nersqu lejh u minnu nieħdu l-ħniena, il-mogħdrija. Nitolbuk Mulej, biex inti tagħtina mħabba kbira lejk, aħna u nagħrfu kemm ħabbejtna. Inti li tħares lejna u l-qalb tiegħek tħabbat għalina, bħalma għamilt għan-nies tal-Galilija li nġabru mill-villaġġi kollha ta' madwar il-baħar tal-Galilija biex jiġu ħdejk, attirati, miġbudin mill-imħabba li raw fik. O Mulej, agħmel li aħna u nħarsu lejn l-immaġini qaddisa u devota, immarkata fuq il-liżar tiegħek, nifhmu kemm tħobbna biex ma naqtgħu qatt qalbna u qatt ma nitbiegħdu minnek. Arċisqof ta' Malta Il-Qari tal-Quddiesa: Qari I: Ġer 23, 1-6 Evanġelju: Mk 6, 30-34
Permezz tal-immaġini tiegħek, ma naqtgħux qalbna u ma nitbegħdux minnek